Predkladacia správa

Materiál sa predkladá na rokovanie vlády SR na základe úlohy C.2 uznesenia vlády SR č. 181/2008 z 26. marca 2008 v súvislosti s realizáciou programu Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie (ďalej len „akčný plán“). 
Akčný plán predstavuje systematický nástroj vlády Slovenskej republiky v oblasti prevencie a redukcie negatívnych javov v spoločnosti, akými sú diskriminácia, rasizmus, xenofóbia alebo intolerancia. Programový dokument akčného plánu je pravidelne spracovávaný od roku 2000.
Návrh akčného plánu na programové obdobie 2009 – 2011 nadväzuje na plnenie úloh realizovaných v predchádzajúcom období a svojím zameraním reflektuje súčasné aktuálne potreby a úlohy spoločnosti na zlepšenie situácie v legislatívnom, aplikačnom, teoretickom aj praktickom rámci v oblasti nediskriminácie, rovnakého zaobchádzania a zdôraznenia výhod rôznorodej spoločnosti. Zároveň slúži ako nástroj na vytvorenie účinných mechanizmov na redukciu nenávistných, intolerantných prejavov v rôznorodých prostrediach, a to predovšetkým prostredníctvom preventívnych opatrení. Dlhodobým zámerom akčného plánu je aj napĺňanie medzinárodných požiadaviek na vytváranie tolerantného a demokratického štátu a rozvoja jeho multikultúrneho charakteru. 
Predkladaný materiál rámcovo charakterizuje najdôležitejšie ciele a výzvy na zlepšenie súčasnej situácie alebo vyriešenie problémových oblastí pri presadzovaní rovnakého zaobchádzania a nediskriminácie do praktického života spoločnosti. Prostredníctvom činnosti expertov v medzirezortnej pracovnej skupine pre akčný plán, nominovaných za všetky relevantné oblasti výkonnej moci na základe vecnej pôsobnosti jednotlivých subjektov štátnej správy a spolupracujúcich subjektov, bude implementácia stanovených úloh pravidelne monitorovaná a vyhodnocovaná. 
Stanovené úlohy môžu byť na základe odporúčaní alebo s cieľom zefektívnenia ich implementácie, modifikované alebo doplnené dodatkom k akčnému plánu na roky 2009 – 2011.
Materiál bol predložený na pripomienkovanie členom Rady vlády SR pre mimovládne neziskové organizácie (ďalej len „Rada vlády MNO“) a Rady vlády SR pre národnostné menšiny a etnické skupiny. Pripomienky boli od členov RV MNO zaslané predkladateľovi až v termíne na medzirezortné pripomienkové konanie a vzhľadom na zmenený charakter materiálu akčného plánu na roky 2009 – 2011 po ich zapracovaní, je tento opakovane predložený relevantným subjektom na pripomienkové konanie.
Materiál sa predkladá sa na rokovanie vlády SR bez rozporu.